Afg‘onlar O‘zbekiston chegarasini qonuniy ravishda kesib o‘tishning ayyorona yo‘lini topdi — OAV

Afg‘oniston fuqarolari O‘zbekiston hududidan uchinchi davlatga uchish uchun aviachipta sotib olib, undan chegarani kesib o‘tishda foydalanmoqda, deb xabar beradi Sputnik.

Ma’lum qilinishicha, ushbu chiptalardan afg‘onlarning barchasi ham foydalanmayapti. Nashr manbasining so‘zlariga ko‘ra, xarid qilingan chiptalarning aksariyati aviakassaga qaytarilmoqda va chegarani kesib o‘tgan afg‘onlar O‘zbekiston hududida — asosan, Termizda qolmoqda.
“Chegarani kesib o‘tishning bu kabi ayyorona mexanizmi ko‘paydi. Prognozlarga ko‘ra, yangi qochoqlar oqimi ortadi, chunki ‘Tolibon’ning va’dasiga qaramay, ularning siyosati va ideologiyasi barchaga ham ma’qul emas”, — deyiladi xabarda.
Avvalroq O‘zbekiston—Afg‘oniston chegarasidagi nazorat-o‘tkazish punktlari qayta ishga tushgach, mazkur yo‘nalish bo‘yicha qatnayotgan avtomobillar soni ortgani, afg‘onlar O‘zbekiston hududiga baklajkalardan yasalgan sollar yordamida suzib o‘tayotgani to‘g‘risida xabar berilgandi.

Eslatib o‘tamiz, 15-avgust kuni “Tolibon” Afg‘onistonning butun hududini o‘z nazorati ostiga olganini e’lon qildi. 16-avgust kuni Afg‘oniston fuqaro aviatsiyasi aviakompaniyalarga mamlakat havo hududini aylanib o‘tishni tavsiya etdi. Shu kuniyoq United Airlines, British Airways va Virgin Atlantic aviakompaniyalari Afg‘oniston havo hududidan foydalanishni to‘xtatdi. 17-avgust kuni ular qatoriga Air France-KLM, Lufthansa, Qatar Airways, Singapore Airlines, China Airlines va boshqa aviakompaniyalar qo‘shildi.